Предварителен отчет за 2-ро тримесечие на 2011 г. към 30.06.2011 г. за спазване на условията по облигационния заем емисия корпоративни конвертируеми облигации ISIN код BG2100024087, издадени от „Индустриален холдинг България” АД


ПРЕДВАРИТЕЛЕН ОТЧЕТ

за 2-ро тримесечие на 2011 г. към 30.06.2011 г.

за спазване на условията по облигационния заем

емисия корпоративни конвертируеми облигации ISIN код BG2100024087,
издадени от „Индустриален холдинг България” АД
Настоящият отчет за спазване на условията по облигационния заем емисия корпоративни конвертируеми облигации ISIN код BG2100024087, издадени от „Индустриален холдинг България” АД /”ИХБ” АД или Холдинга/, е предварителен към 30.06.2011 г. и не включва информация относно поддържане на финансовите съотношения съгласно условията в утвърдения от Комисията за финансов надзор Проспект за първично публично предлагане на конвертируеми облигации /Проспекта/ поради това, че финансовите съотношения, които „ИХБ” АД се ангажира да поддържа през периода до изплащането на облигационния заем, се изчисляват на консолидирана основа. Информация за поддържане на финансовите съотношения ще бъде предоставена заедно с междинния консолидиран отчет за 2-ро тримесечие на 2011 г. към 30.06.2011 г., като настоящият отчет ще бъде актуализиран с липсващата информация.

1. Спазване на задълженията на „ИХБ” АД съгласно условията на емисията
1.1. Регистрация на конвертируемите облигации за търговия на „Българска фондова борса – София” АД
На 16.12.2008 г. стартира търговията с корпоративните облигации на „Индустриален холдинг България” АД емисия 2008 г. на пода на „БФБ - София” АД, сегмент облигации. Борсовият код е 4IDC. Размерът на емисията е 21 649 600 лв., а броят на облигациите е 216 496 с номинална стойност на една облигация 100 лв.
Пазарната партида е един лот = 10 броя облигации. Цената на въвежданите поръчки е в процент от номинала на една пазарна партида /чиста цена/ като цената на поръчките за покупка и продажба на облигации не включва натрупаната лихва от датата на последното лихвено плащане до момента на въвеждане на поръчката. Цена на въвеждане за търговия на 16.12.2008 г. е 100% от номинала.
Паричният сетълмент по сделката се извършва в български лева.

1.2. Провеждане на първо Общо събрание на облигационерите и избор на техен представител

На 20.11.2008 г. е проведено първото Общо събрание на облигационерите (ОСО) и е избран техен представител - г-н Страхил Николов Видинов. Представителят няма да получава възнаграждение.
На 30.06.2011 г. ОСА на „ИХБ” АД прие Решение за издаване при условията на първично публично предлагане на емисия безналични, лихвоносни, конвертируеми, свободно прехвърляеми и необезпечени облигации, както следва:
1. Решение за издаване при условията на първично публично предлагане на емисия безналични, лихвоносни, конвертируеми, свободно прехвърляеми и необезпечени облигации, със следните параметри и цел:

· Обща номинална и емисионна стойност на облигационния заем: до 21,718,000 (двадесет и един милиона седемстотин и осемнадесет хиляди) лева;

· Номинална стойност на една облигация: 100 (сто) лева;

· Емисионна стойност на една облигация: 100 (сто) лева;

· Брой облигации: до 217,180;

· Минимален размер, при който заемът се счита за сключен: заемът се счита за сключен при записване и заплащане на облигации с обща номинална стойност, не по-малко от 11,000,000 (единадесет милиона) лева;

· Срок (матуритет) на облигационния заем: 3 (три) години (36 месеца);

· Лихва: 8.00 % на годишна база;

· Период на лихвено плащане: 6 – месечен;

· Ред за превръщането на облигациите в акции (ред за конвертиране): конвертиране - на падежа на облигациите; всеки облигационер ще има право, съгласно условията на облигационния заем и проспекта за публично предлагане на емисията конвертируеми облигациите, вместо изплащане на притежаваните от него облигации, да ги замени (конвертира) в такъв брой акции, отговарящи на актуалното към момента на замяната конверсионно съотношение;
· Цел на облигационния заем: средствата от емисията ще бъдат използвани за погасяване на облигационния заем по предходна емисия конвертируеми облигации ISIN BG2100024087 издадена от “Индустриален холдинг България” АД;
· Ред и условия за издаване на облигациите:

Начин на пласиране: облигациите се издават чрез първично публично предлагане, въз основа на потвърден от Комисията за финансов надзор проспект. След сключването на облигационния заем, емисията ще бъде регистрирана за търговия на “Българска фондова борса – София” АД, като за целта преди това емисията ще бъде вписана в регистъра на КФН.

Условие за записване на облигации: Всеки акционер има право да запише облигации от настоящата емисия, пропорционално на притежаваните от него издадени акции. Лицата, които са регистрирани като акционери на “Индустриален холдинг България” АД в Централния Депозитар, най-късно 14 дни след датата на Общото събрание, на което е прието решението за издаване на конвертируеми облигации, получават права за участие в подписката за записване на конвертируеми облигации от настоящата емисия.
Всяко лице може да запише най-малко една облигация и най-много такъв брой облигации, съобразно придобитите или притежавани от него права, съгласно посоченото в проспекта за публично предлагане на емисията конвертируеми облигации. Могат да бъдат записани само цяло число облигации, при закръгляване към по-малкото цяло число, без значение на цифрата след десетичната запетая.
2. Овластяване на Управителния съвет на “Индустриален холдинг България” АД да избере Инвестиционен посредник, който да обслужи извършването на подписката за публично предлагане на облигации, банка, в която да бъде открита набирателна сметка за внасяне на емисионната стойност на записаните облигации и в случай, че е необходимо банка - платежен агент, която да обслужва плащанията по облигационния заем и овластяване на изпълнителния директор на дружеството  да сключи договор с избраните инвестиционен посредник и банка.
3. Овластяване на Управителния съвет на “Индустриален холдинг България” АД:
Съгласно приетото от ОС решение за параметрите на облигационния заем, по своя преценка и в контекста на конкретните условия на финансовите пазари и резултатите от предварителния маркетинг и анализ на възможносите да се пласират облигациите:
· да конкретизира условията и реда за записване на облигациите (в частност да определи други необходими условия и параметри на емисията облигации, включително, но не само начина на изчисляване и начина на плащане на лихвата, условия, при които заемът се счита сключен), съотношението права/облигации, както и реда за конвертиране на облигаците в акции;
· да определи ангажиментите, които “Индустриален холдинг България” АД да поеме към облигационерите (т.н. covenants); конверсионна цена, конверсионното съотношение, както и корпоративните събития, при които цената на конвертиране ще бъде актуализирана и начина на актуализацията й; други условия на облигационния заем;
· да изготви и приеме проспект за първично публично предлагане на емисията конвертируеми облигации, съгласно ЗППЦК;

· да определя всякакви други условия и параметри по емисията, които не са определени с настоящото решение, да извършва всякакви други правни и фактически действия във връзка с предлагането на облигации и да поиска допускане на издадената емисия облигации до търговия на регулирания пазар, организиран от “БФБ- София” АД.

На 01.07.2011 г. се проведе второ Общо събрание на облигационерите от емисия корпоративни облигации с ISIN BG2100024087 на „ИХБ” АД, което одобри решението на ОСА за нова емисия конвертируеми облигации.

На 13.07.2011 г. Управителният съвет на „ИХБ” АД, въз основа на овластяването, дадено с решение на ОСА на „Индустриален холдинг България” АД от 30.06.2011 г., определи Кей Би Си Секюритис – Н.В - клон България за инвестиционен посредник, който ще обслужи извършването на подписката за публично предлагане на конвертируеми облигации, които ще бъдат издадени от „ИХБ” АД, въз основа на решение на ОСА от 30.06.2011 г.

На 18.07.2011 г. Управителният съвет на „ИХБ” АД конкретизира параметрите по облигационен заем, в съответствие с овластяването, дадено с решение на ОСА на „Индустриален холдинг България” АД от 30.06.2011 г. и прие Проспект за публично предлагане на конвертируеми облигации.
Проспектът е внесен за одобрение в КФН на 18.07.2011 г.

1.3. Лихвени плащания

Периодът на лихвено плащане е 6-месечен с фиксирана дата на плащанията, както следва: 29.04.2009 г.; 29.10.2009 г.; 29.04.2010 г.; 29.10.2010 г.; 29.04.2011 г. и 29.10.2011 г.
Право на лихвено плащане имат облигационерите, които са вписани като такива не по-късно от 3 (три) работни дни преди датата на лихвеното плащане, съответно 5 (пет) работни дни преди датата на последното лихвено плащане, което съвпада с датата на пълния падеж на емисията.

На 29.04.2009 г. „ИХБ” АД извърши първото, на 29.10.2009 г. – второто, на 29.04.2010 г. – третото, на 29.10.2010 г. – четвъртото и на 29.04.2011 г. – предпоследното пето лихвено плащане по емисията. Лихвените плащания се осъществяват от „Централен депозитар” АД.

1.4. Конверсионно съотношение след увеличение на капитала

Според Проспекта за първично публично предлагане на конвертируеми облигации на „ИХБ” АД, увеличението на капитала е събитие, вследствие на което може да се промени конверсионното съотношение на конвертируемите облигации.

В Проспекта е предвидена възможност за актуализиране на конверсионното съотношение и конверсионната цена по следната формула:

,


където:
CR – конверсионно съотношение

NP – номинална стойност на една облигация (100 лв.)
CP1 - актуализирана конверсионна цена

Конверсионното съотношение се изчислява на база актуализирана конверсионна цена:

,


където:
CP0 – конверсионна цена към момента на актуализацията
CF – коригиращ фактор
Коригиращият фактор се изчислява като:

,

където:
P(t+1) – цена на акция на първия ден, когато се търгува без права

R – цена на едно право (теоретична)
Цената на едно право (теоретична) се изчислява по следната формула:

[image: image4.png]R=(P,—IP) +(NR+1)



,
където:
Pt – цена на акция на последния ден, когато се търгува с права
IP - емисионна стойност на една нова акция

NR - брой права, необходими за една акция

По така описаните формули се изчислява потенциалната корекция в конверсионното отношение и съответно в конверсионната цена след увеличението на капитала емисия 2010 г.:
	КОРЕКЦИЯ В КОНВЕРСИОННОТО СЪОТНОШЕНИЕ 2010 г.
	 

	Номинална стойност на облигация
	100.00 лв.

	Конверсионно съотношение
	12.00

	Конверсионна цена
	8.333 лв.

	
	
	

	Емисионна стойност на нова акция
	1.400 лв.

	Брой права за една акция
	3.00

	Последен ден, когато се търгува с права
	14 Април 2010

	Първи ден, когато се търгува без права
	15 Април 2010

	Цена на акция към последния ден, когато се търгува с права (ср.претеглена цена)
	1.411 лв.

	Цена на акция на първия ден, когато се търгува без права (ср.претеглена цена)
	1.401 лв.

	Цена на право (теоретична)
	0.0028 лв.

	Коригиращ фактор
	1.002

	Нова конверсионна цена
	8.3167 лв.

	Ново конверсионно съотношение
	12.024


От направените изчисления се вижда, че поради факта, че цената на една акция в последния ден от търговия с правата и в първия ден след търговия с правата се променя спрямо емисионната цена на една нова акция, коригиращият фактор става 1.002, при което се получава ново конверсионно съотношение 12.024 и нова конверсионна цена 8.3167 лв. Новото конверсионно съотношение влиза в сила от 07.06.2010 г.

През април 2011 г. „ИХБ” АД осъществи ново увеличение на капитала чрез емитиране на 9 696 464 броя акции при емисионна цена 1.03 лв. за акция. След увеличението на капитала емисия 2011 г. настъпва нова корекция на конверсионното съотношение и конверсионната цена:

	КОРЕКЦИЯ В КОНВЕРСИОННОТО СЪОТНОШЕНИЕ 2011 г.
	 

	Номинална стойност на облигация
	100.00 лв.

	Конверсионно съотношение
	12.024

	Конверсионна цена
	8.3167 лв.

	
	
	

	Емисионна стойност на нова акция
	1.030 лв.

	Брой права за една акция
	6.00

	Последен ден, когато се търгува с права
	18 Април 2011

	Първи ден, когато се търгува без права
	21 Април 2011

	Цена на акция към последния ден, когато се търгува с права (ср.претеглена цена)
	1.102 лв.

	Цена на акция на първия ден, когато се търгува без права (ср.претеглена цена)
	1.100 лв.

	Цена на право (теоретична)
	0.0103 лв.

	Коригиращ фактор
	1.009

	Нова конверсионна цена
	8.2425 лв.

	Ново конверсионно съотношение
	12.132


След направените преизчисления по формулите коригиращият фактор става 1.009, при което се получава ново конверсионно съотношение 12.132 и нова конверсионна цена 8.2425 лв. Новото конверсионно съотношение влиза в сила от 07.04.2011 г.

2. Изразходване на средствата от облигационния заем

„ИХБ” АД изразходва наличните си парични средства според приоритетите си за развитие в средносрочен план и с набелязаните инвестиционни цели.
„ИХБ” АД финансира инвестиционните проекти на дружества от групата си, свързани с приоритетните отрасли, под формата на отпускане на заеми и/или придобиване на акции от капитала на тези дружества, в т.ч. и записване на акции от увеличение на капитала им. Финансирането на проектите се осъществява по реда на тяхното настъпване във времето. За част от проектите освен средства, набрани чрез облигационната емисия, се използват и собствени средства според размера на необходимите инвестиции и паричната наличност към конкретния момент.

Както е посочено в Проспекта, Холдингът планира с набраните средства от емисията да финансира дейността на дружества от групата си, в т.ч. следните приоритетни проекти в отраслите морски транспорт и пристанищна дейност:


	Предназначение
	Сума

(хил. евро)
	Сума

(хил. лв.)
	Пояснение

	Кораб Карвуна
	6 300
	12 322
	30% от стойността на кораб Карвуна 

	Кораби 102 и 105 
	2 000
	3 912
	Част от стойността на кораби 102 и 105

	КРЗ „Порт – Бургас” АД
	до 2 886
	до 5 644
	За финансиране проекта за разширение на пристанищния терминал

	ОБЩО
	11 186
	21 878
	


За краткия период от регистрацията на облигационния заем на 29.10.2008 г. до 31.12.2008 г. Холдингът не е изразходвал средства от набраните 21 649 600 лв. от емисията. Тогава усилията на ръководството бяха съсредоточени върху предприемане на мерки за намаляване негативното влияние на световната финансова криза върху дъщерните дружества.
През юни 2009 г. „ИХБ” АД предостави заем от 50 хил. евро на „Елпром ЗЕМ” АД, София (дъщерно дружество на „ЗММ - България холдинг” АД). Средствата бяха от облигационната емисия за временно финансиране на оперативната дейност на „Елпром ЗЕМ” АД във връзка с поети договорни ангажименти. Към края на 2009 г. задължението е приключено.
През 2009 г. Холдингът отпусна заеми на обща стойност 31 162 хил.лв. на „Булярд корабостроителна индустрия” ЕАД за оборотно финансиране строежа на плавателните съдове за групата, които са на различни етапи от стапелния си график. Част от задължението е погасена. Към 31.12.2009 г. неиздължената сума по получени заеми е 19 344 хил.лв.
През 2009 г. приключиха финалните етапи от строителството на първите два кораба за групата. На 30.05.2009 г. кораб Емона официално е предаден на корабособственика, а кораб Марциана - на 07.01.2010 г. Плавателните съдове са довършени със собствени средства на групата, генерирани от дейността и от увеличението на капитала на „ИХБ” АД емисия 2007 г.

През 2009 г. продължи изграждането на кораб Карвуна, третия за групата на Холдинга. Предаден е на корабособственика на 11.05.2010 г. През 2009 г. със средства от облигационната емисия 2008 г. е платена вноската при изплаване в размер на 6 300 хил. евро. Останалите инвестирани средства са собственост на групата, вкл. от увеличението на капитала на „ИХБ” АД емисия 2007 г., в съчетание с частично банково рефинансиране.
В края на 2009 г. групата се сдоби с четвърти кораб в напреднал стадий на строеж. Строителството му приключи през 2010 г. Кораб Антея вдигна флаг на 24.11.2010 г. Първата авансова вноска в размер на  8 400 хил. щатски долара в края на 2009 г. е платена основно със средства от облигационната емисия 2008 г. чрез прихващане на заеми на „Булярд КИ” ЕАД (5 078 хил.лв.) и „Приват инженеринг” АД (6 043 хил.лв.). Инвестиран е и собствен ресурс на групата, вкл. от увеличението на капитала на „ИХБ” АД емисия 2010 г.

Към момента на планиране, а и на набиране на средствата от емитираните облигации в края на 2008 г., ръководството на „ИХБ” АД не е включвало в средносрочните си цели кораб Антея. Със задълбочаване на кризата през 2009 г. много корабособственици бяха затруднени да осигуряват финансиране на вече поръчани кораби и това наложи предоговаряне на част от сроковете, а други канцелираха строителството на плавателни съдове. Отпадането на ангажименти наложи и преструктуриране на инвестиционните намерения в рамките на групата. Приоритет стана довършването на вече започнати кораби, по които са вложени средства, а нестартиралите се изместиха напред във времето. Така за кораб Антея се усвоиха средства от облигационната емисия, планирани за други проекти.

В момента и четирите кораба плават на тайм-чартър. Корабособствениците им са дъщерни дружества в групата на „ИХБ” АД чрез „Приват инженеринг” АД.

Разкроят на кораб 102 започна на 01.07.2010 г. В края на 2010 г. строителството е на етап залагане на предстапел. Към 30.06.2011 г. са издадени близо 5 хил. тона секции. От април започна предстапелната им сборка. Планира се строителство в докова камера от ноември 2011 г. Срокът за доставка на клиента е ноември 2012 г. Инвестицията се финансира чрез дъщерното дружество „КЛВК” АД. Към момента са преведени 11 135 хил. евро, вкл. средства от увеличението на капитала на „ИХБ” АД емисии 2010 г. и 2011 г. За финансиране на останалите етапи ще се ползват собствени средства, осигурено е и банково финансиране.
Договорът за кораб 105 е прекратен преди започване на строителството. При осигуряване на финансиране и положително развитие на пазара „ИХБ” АД може да стартира строителството на кораба.
Проектът за разширение и модернизиране на пристанищния терминал в КРЗ „Порт – Бургас” АД е одобрен от експертния междуведомствен съвет и е утвърден от Министрите на регионалното развитие и благоустройството и на транспорта, информационните технологии и съобщенията. Предстои избор на изпълнител на проектните работи. От старта на проекта до момента за подготвителни работи за разширение на кея са усвоени 416 хил.лв. От тях около 180 хил.лв. са за предпроектни и проектни проучвания, разработка на Генерален план, консултантски услуги и др. Основната сума е използвана за брегоукрепителни действия в района на бъдещата строителна дейност, предизвикани от обективни метеорологични и физически условия, а също и мероприятия по поддръжка нормалната дълбочина на газене в акваторията на пристанището. За момента проектът за разширение на пристанищния терминал в частта му към морето е замразен, поради възникнали неясноти по отношение на законовата рамка. По него няма да може да се работи и докато липсва концепция за развитие на пристанищата в Република България.
Усилията на ръководството са насочени към другите възможни мероприятия, чието изпълнение е част от проекта за разширение и модернизиране на терминала към сушата. В тази връзка през юли 2010 г. КРЗ „Порт – Бургас” АД придоби съседен терен от 14 дка със сграден фонд, жп линия и 2 крана с подкранов път. Част от финансирането е със средства от увеличението на капитала на „ИХБ” АД емисия 2010 г., инвестирани целево в увеличение на капитала на дъщерното дружество. Новите акции са записани от Холдинга. В сделката е вложен и собствен ресурс в съчетание с разсрочено плащане на земята.
В края на 2009 г. в КРЗ „Порт – Бургас” АД стартира първи етап на проект за изграждане на локален склад за съхранение на зърно като част от планираното модернизиране на мощностите за обработка на зърнени товари и изграждане на специализиран терминал за зърно в по-дългосрочен план. Последният е елемент от проекта за разширение и модернизиране на пристанището. Етапът завърши през ноември 2010 г. с пускането в експлоатация на 2 бр. силози с общ капацитет 6 хил. тона. Инвестирани са собствени средства на дружеството в съчетание с лизингови схеми за доставените активи.
В края на 2010 г. започна втори етап от проекта за изграждане на локален склад за съхранение на зърно – доставка и монтаж на нови 3 бр. силози с общ капацитет 9 хил. тона, с които общият капацитет на склада достига 15 хил. тона. Към момента съоръженията са изградени напълно и са в процес на въвеждане в експлоатация за прибиране на новата реколта през 2011 г. Към 30.06.2011 г. натрупаните разходи за новите силози са 1 430 хил.лв. с включени разходи за вертикална планировка. Финансирането е чрез лизинг за съоръженията, влагане на собствен и ресурс на групата. Ръководството на „ИХБ” АД предвижда да инвестира в КРЗ „Порт – Бургас” АД за новите силози и финализиране на сделката за земята част от набраните средства от новата емисия акции 2011 г.
Към 31.12.2009 г. „ИХБ” АД е усвоило изцяло средствата, набрани от облигационната емисия. Ръководството на Холдинга преструктурира наличния паричен ресурс при осъществяване на средносрочните си инвестиционни намерения в съответствие с настъпилите промени в пазарната среда. Приоритетно се финансират реално стартирали проекти. Вложените средства са собствени – резултат от развитието на основната дейност на „ИХБ” АД и набрания ресурс от увеличението на капитала емисии 2007, 2010 г. и 2011 г. и привлечени – средствата от облигационната емисия 2008 г.

В бъдеще Холдингът ще осигурява необходимите средства за реализиране на приоритетните инвестиционни проекти на дъщерните си дружества със собствени средства (включително от увеличение на капитала емисия 2011 г.), от продажба на активи, приети депозити от свободни парични средства на дъщерни дружества, аванси от клиенти или банков кредит според всеки конкретен случай. „ИХБ” АД има готовност да покрие нуждите от финансов ресурс на вече стартирали проекти и чрез банково кредитиране и лизингови схеми.
С оглед очертаните тенденции и несигурните обстоятелства около развитието на предприятията от различните отрасли, ръководството на „ИХБ” АД си запазва правото да преструктурира инвестиционните намерения в рамките на групата в съответствие с промяната в приоритетите.
Данета Желева – 

Главен изпълнителен директор на
„Индустриален холдинг България” АД

